ཁོར་ཡུག་སྲུང་སྐྱོབ་ནི་ཚེ་རིང་དོན་གྲུབ་ཀྱི་བརྩམས་སྒྲུང་གི་ནང་དོན་གཞན་ཞིག་ཡིན།བརྩམས་སྒྲུང་ཆེས་ཐུང་གྲས་ཟླ་བའི་གཏམ་རྒྱུདདང་།སྒྲུང་རིང་མེས་པོཡིས་ཁོར་ཡུག་སྲུང་སྐྱོབ་ཀྱི་གལ་ཆེའི་རང་བཞིན་ནན་བཤད་བྱས་ཡོད།དཔེར་ན།ཟླ་བའི་གཏམ་རྒྱུདདུ་རི་ཐང་ན་མེ་ཏོག་བྲལ་ཞིང་ཆུ་ལམ་ན་ཆུ་ཕྲན་མེད་པར་འཇིན་རྟེན་ཧ་ཅང་ཁུ་སིམ་ཞིང་ཡིད་སྐྱོ་བར་འདུགབསླབ་བྱ་སྦྱང་རྒྱུ་མེད་པ་དང་རོལ་རྩེད་རྩེ་རྒྱུ་མེད་པའི་བྱིས་པ་ཚོའི་འཚོ་བ་ནི་དེ་བས་ཀྱང་སྙིང་བོ་བྲལ་ཞིང་བྲོ་བ་དབེན།དེའི་ཕྱིར་ཁོ་ཚོས་ཉིན་ལྟར་བགྲེས་སོང་ཚོའི་མཐའ་བསྐོར་ནས་གཏམ་རྒྱུད་བཤད་པའི་ཞུ་བ་བྱེདདེ།བགྲེས་སོང་ཚོས་ཟླ་བའི་གོ་ལ་ཇི་ལྟར་ཐལ་བའི་རྡུལ་དུ་བརླགས་པའི་གཏམ་རྒྱུད་བཤད་པ་དང་།སའི་གོ་ལ་མི་གཙང་དྲི་མས་སྦགས་ཏེ།འགྲོ་བ་མིའི་རིགས་ཡང་བསྐྱར་ཡ་ཐོག་གི་རྣམ་པར་ལྷུང་བར་མ་ཟད་སྔར་ལས་ལྷག་པའི་རང་བྱུང་གི་གནོད་འཚེ་དང་ནད་ཡམས་སྣ་ཚོགས་ཀྱིས་སྐྱེ་བོ་དུང་ཕྱུར་མང་པོའི་ཚེ་སྲོག་ཕྲོགས་ཏེ་མིག་སྔའི་ཚད་འདི་ལ་སླེབས་ཡོད་པ་རེདཅེས་ཁོར་ཡུག་གཏོར་བརླག་གི་ངན་འབྲས་ཡ་ང་བ་ཞིག་བྲིས་པ་བརྒྱུད་མིའི་རིགས་ཀྱི་འཚོ་རྟེན་དུ་གྱུར་པའི་ས་གཞི་རི་མོ་འདིའི་འབྱུང་ཁམས་དོ་མཉམ་དང་ཁོར་ཡུག་སྲུང་སྐྱོབ་ཀྱི་གལ་ཆེའི་རང་བཞིན་ལ་ངོས་འཛིན་གསལ་པོས་དེ་དག་རང་གི་མིག་འབྲས་བཞིན་སྲུང་སྐྱོབ་མ་ཐུབ་ན་ངན་འབྲས་བསམ་གྱིས་མི་ཁྱབ་པ་ཐོན་ངེས་པ་དང་།ཁོར་ཡུག་ཆགས་འཇིག་ནི་འགྲོ་བ་མི་རང་ཉིད་ཆགས་འཇིག་གི་ངང་ཚུལ་ལས་མ་འདས་པའི་གནས་ལུགས་བསྟན་ཡོད་ཅིང་།འཇིག་རྟེན་ཀུན་གྱིས་གནད་དེར་དོ་ཁུར་ཆེན་པོ་བྱེད་དགོས་པར་ནན་བཤད་བྱས་ཡོད།